Hof hou by beslissing dat lugdiens nie mag vlieg | Netwerk24
24 Januarie 2019 19:37
Een van die vliegtuie van die private lugdiens CemAir.
Die dringende hofaansoek waarin die private lugdiens CemAir vra dat die Suid-Afrikaanse Burgerlugvaartowerheid (BLO) se verbod op sy vliegtuie om te vlieg moet omgekeer word, is Woensdag in die hooggeregshof in Johannesburgse met koste verwerp.
Dit beteken CemAir mag nie verder sy lugdiens bedryf voordat hy voldoende bewyse kan lewer dat sy vliegtuie lugwaardig is nie.
Die hof se besluit Woensdag baan die weg vir die BLO om die lugdiens te versoek om sy sertifikate van lugwaardigheid vir die vliegtuie wat verbied word om te vlieg terug te gee en om die lugdiens se vlieglisensie op te skort.
Die BLO het in Februarie verlede jaar ook CemAir se vlerke geknip weens kommer oor die lugwaardigheid van die 21 vliegtuie wat hy bedryf.
In Desember is twee van die lugdiens se lisensies opgeskort omdat sy jaarlikse oudit getoon het dat hy nie die nodige veranderinge aangebring het om te voldoen aan die owerheid se vereistes om te vlieg nie.
Die BLO sê in reaksie op die hofbevel dat hy bereid is om die lugdiens by te staan sodat hy aan die nodige vereistes kan voldoen. Hy sê verder dat die hof se beslissing teen die lugdiens nie as 'n oorwinning beskou moet word nie, maar eerder as 'n bevestiging dat die veiligheid van die mense altyd eerste gestel sal word wanneer besluite oor die lugvaartbedryf geneem word.